བརྩམས་ཆོས་ཤིག་རྩོམ་རིག་ཏུ་འགྲོ་མིན་དེ་རྩོམ་རིག་ཚད་གཞིའི་གོང་ཐང་གཅོད་དགོས་ལ།བརྩམས་ཆོས་ཤིག་གཟི་བརྗིད་ཡོད་མེད་དེ་རྩོམ་རིག་ཚད་གཞི་གཅིག་པུས་ཁ་ཚོན་གཅོད་ནུས་པ་ཞིག་མ་ཡིནཞེས་དཔྱད་བརྗོད་ཀྱི་ལས་བགྱི་བར་གཞུང་ལུགས་ངེས་ཅན་ཞིག་སྲོག་བྱེད་དེ་དཔྱད་པར་བྱ་བའི་ཡུལ་གང་དེའི་འདས་མ་ད་གསུམ་གྱི་དོན་བྱ་མཐའ་དག་ལྷུག་པོར་བསྟན་ཞིང་བརྩམས་ཆོས་དང་འབྲེལ་པའི་ལུང་རིག་དཔྱད་གསུམ་གདམ་གསེས་ཀྱིས་དབྱེ་འབྱེད་དང་གདེང་འཇོག་མ་ནོར་བ་བྱ་རྒྱུ་གཙོར་བཟུང་སྟེ།མཚན་ཉིད་རིག་པ་དང་སེམས་ཁམས་རིག་པ།མིའི་རིག་པ་དང་སྤྱི་ཚོགས་རིག་པ།མཛེས་སྡུག་རིག་པ་དང་མི་རིགས་རིག་པ།དེ་མིན་ཚན་རིག་སོགས་དཔྱད་གཞིར་དྲངས་ཤིང་རྩོམ་རིག་བརྩམས་ཆོས་ཀྱི་བདེན་ཐུབ་རང་བཞིན་དམིགས་འབེན་དུ་བྱེད་དེ་གསར་བརྗེའི་རང་བཞིན་དང་ཚན་རིག་རང་བཞིན་ཟུང་འབྲེལ་གྱིས་རྣམ་པའི་ཆ་དང་སྒྲིག་གཞིའི་ཐད།སེམས་ཁམས་ཀྱི་ཡུལ་དང་མཛེས་པའི་གཏིང་སོགས་རེ་རེ་ནས་དཔྱད་པར་བྱ་བ་ནི་མིག་སྔའི་བོད་ཀྱི་སྙན་ངག་དཔྱད་གསར་པའི་བརྗོད་ཀྱི་རྩ་དོན་དང་ཐབས་ལམ་འབའ་ཞིག་ཏུ་ཡོད་ལ།སྒྱུ་རྩལ་ནི་དུས་རབས་ཤིག་དང་མི་རིགས་ཤིག་གི་རྒྱུན་ལྡན་གྱི་འཇིག་རྟེན་ལྟ་བ་དང་ཆོས་ལུགས་ཀྱི་ལངས་ཕྱོགས་དང་མཉམ་དུ་གནས་ཡོདཔས་སྙན་ངག་གསར་པའི་དཔྱད་བརྗོད་ཀྱི་ལས་ཀར་ཡང་དག་པའི་རིགས་པའི་གཞུང་ལུགས་ཀྱི་རྒྱབ་རྟེན་དང་མཛུབ་སྟོན་དགོས་ཤིང་།ཆེད་ལས་ཀྱི་རྨང་གཞིའི་ཤེས་བྱ་དང་དཔྱད་བརྗོད་ནུས་པའང་མེད་དུ་མི་རུང་བར་ཕྱི་ནང་གི་སྒྲིག་གཞི་གཉིས་ནས་སྙན་ངག་གསར་པར་དཔྱད་བརྗོད་བྱ་རྒྱུ་དགོས་གལ་ཆེ་བར་སྙམ།རྩོམ་རིག་མིན་པའི་ཕྱི་རོལ་ཁྱབ་ཁོངས་ཁག་གིས་ཀྱང་དུས་སྔ་མོ་ནས་རྩོམ་རིག་གི་གསར་རྩོམ་དང་འཕེལ་རྒྱས་ལ་ཤུགས་རྐྱེན་ངེས་ཅན་ཐེབས་ཤིང་།རྩོམ་རིག་བྱུང་བའི་ཉིན་དེ་ནས་བཟུང་།རྩོམ་རིག་དེ་མཚན་ཉིད་རིག་པ།ཆོས་ལུགས་དང་མཛེས་སྡུག་རིག་པའི་འཕེལ་རྒྱས་ལ་འབྲེལ་བ་ཟབ་མོ་ཞིག་ཡོད་དེ།དུས་རབས་ཉི་ཤུ་བ་ནས་སྐད་བརྡ་རིག་པ་དང་སེམས་ཁམས་རིག་པ།མིའི་རིག་པ།རྩོམ་རིག་སྐྱོན་བརྗོད་དང་རིག་གནས་སྐྱོན་བརྗོད།མི་གཤིས་ཞིབ་འཇུག་དང་སྐྱེ་ཁམས་ཞིབ་འཇུག་སོགས་སྔ་ཕྱི་ནས་རྩོམ་རིག་གི་བྱུང་བར་ཤུགས་རྐྱེན་གཏིང་ཟབ་ཐེབས་མྱོང་བས་རྩོམ་རིག་གི་སྤུས་ཀ་དང་འཕེལ་ཕྱོགས་ལ་འགྱུར་ལྡོག་འབྱུང་བཞིན་ཡོད།ནུབ་གླིང་ནས་ཐོག་མར་རྩོམ་རིག་ལ་འབྲེལ་བ་བྱུང་བའི་རིག་པ་ནི་མཚན་ཉིད་རིག་པ་སྟེ།བྷོ་ལ་ཐུལ་ལགས་ཀྱིས་སྙན་ངག་ནི་ལོ་རྒྱུས་ལས་མཚན་ཉིད་རིག་པ་དང་ཉེ་བའི་གཏན་ཚིགས་རྣམ་པ་ནས་ཕུགས་བསམ་གྱི་རྒྱལ་ཁབ་འཆར་བཀོད་ཁྲོད་སྙན་ངག་གི་ངོ་བོ་དང་བྱུང་བ།ནུས་པ་དང་ཕན་ནུས།དེ་མིན་སྙན་ངག་པའི་ངར་སེམས་ཀྱི་རྣམ་པའི་གནས་སྟངས་སོགས་ལ་དབྱེ་ཞིབ་གཏིང་ཟབ་ཏུ་བྱས་ཤིང་།འཆར་ཡན་རིང་ལུགས་དང་དངོས་ཡོད་རིང་ལུགས་ཀྱི་རྩོམ་རིག་ལྟ་བར་ཤུགས་རྐྱེན་མི་དམན་པ་ཞིག་ཐེབས་ཡོད་པས།ང་ཚོའི་སྙན་ངག་གསར་བའི་དཔྱད་བརྗོད་པའི་སྡེ་ནས་སྙན་ངག་གསར་བའི་བརྗོད་བྱ་དང་འབྲེལ་བའི་རིག་ཚན་གྱི་མ་ལག་སོ་སོར་ནང་བྱན་ཆུད་པ་བྱ་རྒྱུ་ནི་ཤིན་ཏུ་ནས་ཀྱང་གལ་ཆེ་བར་འདོད།།